FALAM HI A TUMSUK LANTA DING MAW - Hre Mang\nFALAM HI A TUMSUK LANTA DING MAW\nFALAM HI A TUMSUK LANTA DING MAW?\n2013 ah, Kum 25 hnu ah Falam ka tlung tikah Falam ah mipum ziangzat an um ti ka sut hai ih 6,000 lenglo (dikciah maw ka fiah lo) an ti. Hakha hi 20,000 an um tiah in sim. Ramsung ramleng, mibur cangvaihnak pawl zoh tikah Chin mi thuanthu lakah Falam mibur pawl hi mibur thazang a derthawng vivo mi, a khawpi khal hi khaw inn hnen pawl thansoh rual ban lo in a taw tlai mi asi tiah ruattu an um ve. Cun Falam mipi, ramsung ramleng minung, upa, tlawngta, biaknak lam hruaitu, politicians, sumpai nei milian hrekkhat pawl ka kawm hai tikah Falam mipi pawl thinlung khawruah pawl khal hi tharthawh sal lo asile a tufang leitlun miphun thuanthu feh rero lai mi cu sim lo, Chin miphun thuanthu thawn khaikhawm khalah duhthu a sam lo zet. Mino pawl phuurmi, duhmi, lungrualnak bik pawl zoh khal asile duhtu a sam lo zet. Leitlun milai thuanthu, mibur thuanthu thawn pehpar mi thupi hlapi buaipi loin bulpak ei hawlnak fangah leitlun nun a hmang liamtu kan tam sinsin. Milai pumsa famkim cu lu, ke, kut, mit, hnar, tvp in a um theh vekin milai pitling pakhat cun bulpak, insang, khaw le ram, miphun, le leitlun par tiangah sersiamtu in a sersiam vekin tuanvo la in nunrah rahsuahtu si dingmi asi.\nThuanthu malte’n simsal asile Falam khua hi Chin ram khawlipi a rak si ih minung 5000 lenglo suakkhawm in Chin miphun thuanthu thlengnak hmun, lungrualnak hmun, Chin National Day tiah kawh dingmi thuanthu hramtohnak hmun a rak si. Asinan Chin ramkulh khawpi sinak, state level zung tumpipi pawl an thawn vivo ih dunglam kum 50 sung zoh asile thansohnak a mal zet. Ruahsan ding um lo tinak siloin Chin ramkulh sung khaikhawm tikah a hlan ih a dinhmun, Chin khawpi lakah khawpi bik sinak le zohso bik dinhmun a thlen sal nak ding cu lamhla zet ke a kar hrih a tul ti a fiang.\nMibur cangvaihnak zoh asile mibur thazang a mal zet ti a fiang. Biaknak, social, political party, pursum leilawnnak lam khal ah sisehla hlawm khawm zetin miphun pakhat dinhmun ah mibur thazang fingkhawi aw thei lo dinhmunah kan ding. Ramsung ka thlunlai ah Zawlte, Falam, Kalay Myo, Rangon, pawl ah siseh ramleng ah Khuala Lumpur, Australia, USA, Canada, ah Falam tonghmang umnak hmun pawl ah hruaitu upa, mino, kawhhran hruaitu pawl ka kom vivo tikah mibur thazang kan cak lo zet ti cu el theih asilo. Mipum mal le tam hnakin a um sun funkhawm zetin mibur tumtah, hmuisel nei in thazang funkhawm awknak a um lo zia a lang. Milai thuanthu cu milai in tuahcawp mi asi, miphun thuanthu cu mai miphun ciar in sermi asi, insang thuanthu cu insang in, bulpak thuanthu cu bulpak ciar in nitin nun in ngan mi asi. Ziangvek thuanthu Falam tong hmang miphun pawl in mibur thuanthu kan ngan timi cu thuanthu dungle hmai, kiang le kap, Chin/Burma, eitlhun huap thuanthu a thlir le khaikhawm thiamthu, mitvang cin cun an thei thiam ding.\nRuahnak lam ah mipi ruahnak fumkhawm lo, a tek darh tuk ih thlunmi nei lo, thluntu nei lo, mawlmang vak, bulpak, mibur kan tam tuk. Bulpak ei hawlnak, pumcawmnak ahcun Chin mi lak ah siseh leitlun miphun dang lakah Falam tong hmang pawl an niam ce nak ka hmu lo, Pathian thlawsuah hleice co in an sang sawn, duh an nung in, thiam hleice nei hlir an si mahmah. Mipi, le hruaitu lakah a sezawng ruahnak, thusia karhzaitertu lungput dik lo pawl rem tul mi a tam zet. Pathian thutak in biak inn lenglam ah, bulpak, insang, mibur, pawlkom, community le society nun tiang a huap lo, a ciahneh lo zia a lang. Falam tong hmang hruaitu pawl khawruahnak sungah leitlun thuanthu tuahthat ding, Chin miphun thuanthu tuahthat ding, Falam khawlipi, le miphun thuanthu tuah that ding tuanvo la in kekar dan hawl tlang hnak in tappi kom thu tuktak, bazar nuhmei thu tuktak pawl in hmun le caan a luah tamtuk. Biaknak lam in mission ruahnak kan neihmi pawl tla ruat that tulmi tampi a um. Zumlotu pawl lakah missionaries thlah cu kan zuam zet, zuam sinsin ding asi. Curualrual in a thleng aw rero mi milai santhuanthu santiluang kar lakah ziangvek in kanmah le kanmah, mibur miphun pawlkom cangvaihnak ah kan thleng awk a tul, tvp hrangah nasa ten sumpai, tikcu, ruahnak, thazang seng in kan hawl tlang a cu tuk zo. Miphun pakhat, Pathian pakhat betu dinhmun in mibur khuwltlawnnak lamzin tawpnak ziang asi, ziang tumtah kan nei, ziangvek tuanvo kan lak a tul, tvp sunmang ciahneh aw tu, thuanthu nung lamzin khihhmuhtu kan tla sam.\nFim zirnak lamah kan thansohnak tampi a um rualrual in mipi khaikhawmtu le mibur thuanthu tuahtha ding lamzin sialtu, social science department lam zirtu kan nei mal zet. Fimthiamnak a neitu pawl ramsung ramlengah Chin mi lakah pumpe in hnatuantu hmuh ding an mal tuk. Falam milesa pawl in kan mifim mithiam kan hman thiam lo ruangah asi thei, kan mifim mithiam pawlin ram le miphun an ngai pawimawh lo ruangah asi thei, a pahnih thu ruangah a tel veve in a lang. Biaknak lam hruaitu, politics, social, pursum leilawn ei hawlnak ah siseh leitlhun huap khawruahnak le cangvaihnak khaikhawm bantu mifim mithiam kan tlasam. Pathian in zovek khal a hmang thei, asinan ABC thiam lo cu Bible ngantu ah a hmang dah lo. Cuvek in mifim mithiam pawl a hmannak a dangih zirnak nei lo pawl a hmannak a dang ve. Kan Pathian cu mi aa pawl ih Pathian asilo, mi aa khal fimnak a pek ih a hmangtu Pathian asi. Politics, social, biaknak, pursum leilawn, mibur cangvaihnak ah siseh pawlkom cangvaihnak, cozah le cozah asilo mi pawlkom ah siseh mifim mithiam sersuak thei dingin mipi pawl in tuanvo kan nei ciar. Science, computer, physicians, tvp pumcawmnak nak lam ah sumpai ngah tamnak khal kan tul rualrual in social science lam ah zirsang tla kan tlasam nasa ti a fiang.\nKanmah lakah tha lam in zuam awk ding a tha. Asinan mifim mithiam kan neih mi pawl in an fimthiamnak hmang thei lo dingin kan doklah thilse lam tuah cu a awl tuk, zokhal ih thiam mi asi. Cuhnakin kanmah lak lawng si loin miphun dang hnen ihsin khal in kan tulmi fimnak thiamnak a neitu pawl kan hman thiam asile kan hlawk sinsin ding. Curualrual in kanmai miphun lakah fimthiamnak a neitu pawl kan cawisan ih an thu kan thlun, an sunmang pawl kan thawm thei lo asile rual dungah mibur thuanthu kan tanta hrih ding asi. Tuisan Falam minung pawl ih thleng tul zetmi pakhat cu hihi asi: Mai miphun sungah mifim mithiam kan neih mi an fimthiamnak mibur, mipi, pawlkom, miphun hrangah sunloih in hmang thiam asi. Zirnak, fimthiamnak nei lo pawlin zirnak fimthiamnak nei pawlih fimnak thiamnak hi ziangvek asi ti an thei lo timi tla a thei lo an um theu tikah fimthiamnak ziangsiar lo in kan um sual pang theu. Miphun tlaksiatnak asi.\nKan umnak pawlkom, mibur, community, society ah kan neihmi hruaitu pawl upat, tihzah, in an thu kan thlun ih Pathian tihzahnak in in pekmi hruaitu pawl thu kan ngai ih kan thlun, pek awk a tulnak ah kan pek awk khal a tul asi. Cutikah Pathian in in pekcia mi parah lungawi sopar ten Pathian mithmai zoh in ke kan kar in kan nun lawngah a tu hnakin a tha sinsin hruaitu, mibur pawlkom, thuanthu mawi sinsin tla in pek ding asi. Israel pawl thuanthu kan zoh asile an hruaitu an dodal ih Moses parah an phunzai tikah Pathian in hruai dang a tha deuh a pe maw? Pe lo. Rul tur nei a pek asi kha, cing ringring uhsi.\nMibur cangvaihnak in a huapmi a bi tuk lai. Biaknak, politics, social, pursum leilawnnak lam khalah “Falam” hmin sung lawng si loin Chin, Burma, le leitlun kilkip huap in Pathian in canpualtha in pekmi pur ban ve dingin kan mit kau deuh kan meng ih in hruai thei tu ding Pathian pek mi fimthiamnak a neitu pawl lamhmuhtu kan hawl thiam a thupi sinsin. Kan miphun thuanthu thawn a pehpar mi hrangah hnatuan theitu fimthiamnak, phurnak duhnak, hmuhnak a neitu Pathian in zovek milai in pek? Tiah kan hawl thiam a cu tuk zo. Kan kiangkap leitlun khawmual sungah ziangvek canpual tha Pathian in sangka in onsak timi hliakhlai in zovek milai in ziangvek fimnak a nei, ziangvek sunmang a nei timi kan hawl thiam kan thlun thiam asile Pathian in mualpho in in ret dah lo. Pawlkom fate, hrinhnam fate, khurbing sungah nunphung, le thuanthu sal sung ihsin Khrih ih luatnak nunpi in Khrih ah le miphun ah pumkhat asimi cu pawhtlang zetin duhdawtnak in thuanthu hmaitawn in tuan tlang san asi. Kan thuanthu, bulpak, insang, mibur, pawlkom, miphun thuanthu cu kanmah ih ngan dingah sersiamtu Pathian in tuanvo in pek mi asi. Kan thuanthu thazet ih Pathian lunghmui zawngin ngan thei dingin kan sungah a Thlarau in hna a tuan asi.\nZiang kan tuah a tul?\nPawlkomnak, biaknak, lungput (Social, Spiritual, Moral reform) thleng awknak in kan thawk thei.\nMilai thuanthu cu catbang lo in a thleng aw rero mi asi. Jesuh Khrih le a thutak cu a kumkhua in a hmun ding. A thleng aw rero mi thuanthu santiluang parah kan lei damsung kan hmang ih kan thleng awk ve lo asile dungah tanta kan si ding, hril ding kan nei.\nSocial reformation tuah tul mi kan nei. Milai mibur pawlkom awknak, mibur sunmang, tumtah, khui lam hawi in kan thuanthu a feh ih tuisun ah ziang kan tuah a tul, zo in ziangvek a tuah dingih ziangvek canpual tha kan nei timi pawl kan lakah Pathian in fimnak a pekmi hawl in thlun hna kan thiam ih kan zir lo asile Amos ih a sim vek kan si ve ding. Amons 5:12-13, …..Miṭha nan hrem, nawhthuh nan la ih farah zonzai pawl parah dingthluk lairelnak thawn thu nan rel lo. Curuangah cuih tikcu caan ahcun thuruat thiam mifim pawl cu daitein an rak um. Ziangahtile cuih caan cu caan sia a si.” Social scientist, Pathian mihman, milai pawlkom nak lam thuthiamsang firlawr kan tul, kan neihmi an um asile an thu kan ngai, kan thlun thei a thupi. Mahte ciar bulpak fimnak, lai khawte khawruahdan ringin leitlun khawmual ah ke kan kar vivo asile kan thi cuang lo men thei nan hawi dungah can rei zet ke kan kar rero hrih dingih kan thuanthu cu dungah a tlai nerni hrih ding ti sim theih cia asi.\nBiaknak lamah Falam tong hmang pawl hi biaknak duh zet kan si. 1970-80 hnu lam ah thangphawknak thar cangvaihnak thar tla a tla vivo ih biaknak lamah thansohnak a um lo tinak asilo. Tusin minung pawl cu “na piangthar lo” ti sehla hrei tlung ih mi ceh ngam tiatia kan si deuh theh a bang. Sihmanseh, thansohnak lamzin kau le hla sinsin feh ding (ti-thuk lam pan in) Pathian in in hruai duh mi asi. Biaknak lamah zirsang thiamsang tla kan tlaksam nasa. Hruaitu zirsang thiam sang kan tul tuk. Zirsanglo tla Pathian in ahmang ko, a hmandan a dang ve, Pathian in in hman tawk ihsin midang bawmtu, lamzin sial sak tu kan si cio ding a thupi. Mipi pawl thinlung sangka ong in hruaitu tha pawl dung kan thlun thei tikah Pathian in kan tulmi in pek ringring. Cun kawhhran hi Pathian ta asi, “kan kawhhran, nan kawhhran” ti aw ding kan silo. Local church, denomination fate khurbing lungput neih ding asi nawn lo, Khrih ah pumkhat kan si. Pawlkom cu a bur ih hnatuannak men fangfang asi, kawhhran timi ngaingai cu Khrih ih ta asi ih Khrih ah nunnak a neitu pawl pehzawm mibur sungtel zapi kawhnak tongkam asi. Biaknak lam in kan society kilkip ah nuntu khawruah lamzin ding le ngil ah a hruai thei ding tuanvo tumpi a nei. Tuisan kan zoh asile biaknak zumnak thuhrampi in milai nun kilkip a zirh in a ciahneh lo zia a lang. Biaknai thurin cu biak inn sungah tanta mi sinawn loin politics, social, bulpak, insang, pursum leilawn ei hawlnak, le cozah kumpi dinhmun, thu hrampi pawl tiangah kan biaknak thurin parah hngat aw kan leitlun nun kilkip lamhmuhtu ding sawn asi.\nMoral reform thu sim ahcun biaknak lam hruaitu, politicians le mifim mithiam tiah rinsan mi pawl tla nasa ten a deng hai ding ti sim theih cia asi. Tuisun Khrihfa pawl in an tuahmi pawl, nunpi mi, canpualtha zuam in an cangvaihnak pawl cu Khrihfa si lo, Pathian nung be lo pawl hman in an tuah duh lo mi a tam tuk. Kan pupa rirai bia pawl hman in ningzah thlak an ti dingmi tamtuk kan tuah ih cuvek tuah tu pawl cu kan cawimawi in poi kan sa nawn lo, leitlun in in ciahneh tuk, kan san thuanthu thleng dingin kan khawruah,lungput pawl kan tleng a cu tuk zo. “Leitlun thawn hnomhnoh aw hlah uh,” “leitlun thawn rualpi that cu Pathian ral asi” ti kan siar dah lo a bang. Lungput thleng ding tamtuk kan nei.\nAw, Pathian Thlarau cangvaihnak lawng in a cang thei mi asi.\nKa simmi pawl hi keimah bulpak khal in ka ausuahpi mi, le nunpi mi, kan zir awk rero mi, ka fehnak kipah ka tlang au pi mi, kan san minung pawl in a ra lai dingmi thangthar san, kan tesinfa hrangah thuanthu mawite tanta thei dingin (Jesuh a ra lohli lo asile) kan tuah tulmi, kan liang parah anung Pathian in tuanvo in pek mi asi tiah ka ruahmi, nunpi mi, le ausuahpi mi pawl asi.\nBulapk ciar in mah bulpak thuanthu, insang ciar in mai insang thuanthu, khaw le ram in mai khua le ram, miphun pakhat in mai miphun thuanthu, pawlkom in mai pawlkom ciar thuanthu cu Pathian duhdan in ngan cio ding tuanvo kan nei. Falam tong hmang pawlin Falam thuanthu an tuahthat tik lawngah Chin mi zapi thuanthu ah mah le peng le tlang ciar thuanthu cu a peng le tlang sung milesa pawl in tuanvo an lak ve dingih Chin, Burma, le leitlun pum thuanthu khal sersiamtu Pathian duhdan in ngan suah asi ve ding.


Nimthlakau Interview- Salai David Nun Tho - Chinland Today Media\nNimthlakau Interview- Salai David Nun Tho\nSalai David Nun Tho Thutawi\nHmin pum : David Nun Tho\nKawh duat : David, Tho Tho, Thote, Ko Gyi\nSuah ni :19/10/1986\nSuahnak Hmun : Tahan, Taungphila, Kalay Township\nNu le Pa : Pa Hmun Lian le Nu Zong Nuam\nUnau zat : David Nun Tho, Christopher Lal Biak Lian (Malaysia), Rebecca Tluang Hlei Mawi (Taungphila)\nUmnak : Indianapolis, USA\nQualification : Chemistry (2) years, Kalay University, Pastry Chef (Confectionary & Bakery), Adang zirpeh vivo lai ding\nRawlhmeh duhbik : Chin Foods, Olio Pasta\nHobby : Thilthar Ruat le Tuah, Sumdawng, Miharsa Bawm, Casiar, Bawhlung sit/zoh, Spatacraw lek, Movie zoh le Hlasak\nFavorite songs : Gospel Songs\nThuken : Jerimiah 29:11 sungta Pathian in ka hrang/na hrangah thil tha lo khua a khang dah lo , Not to give up\nHnatuan : Refugee Base Community Organization ah Diplomatic coordinator\nLeitlun damsan : Mi dang hrang ih nung.\nCT: Ziangtik kumah Malaysia na rak thleng? Ziang ruangah na rak thleng?\nPathian khuakhannak ruangah 2003 kum ah Malaysia ka thleng. Leitlun harsatnak a phunphun ruangah cu si ta mai ih asinan keicun Pathian in ka hrangah thilmaksak i hmuhduh ruangah i thlengter tiah ka ruat aw.\nCT: Na bulpak in Malaysia ih harsa na ti bik mi ziang a si?\nKa thlen pek ahcun harsatnak kan tong hnuaihni nan kum rei um zo hnu ahcun a nuam sal ko. Malaysia ihsin US feh pawl khal Malay lam an ngai nasa theu ih Malay um hi nuam an ti cio si ko ding ka ti..Hehehehehe…… bulpak ih harsatnak bik cu ka status/ID (dinhmun/ram mi silonak) hi si bik ko.\nCT: Leitlun ih na saya/ma tha bik in sim thei pei maw?\nSim thei tuk ee, I hringtu ka nu hi si bik ko. Kan sentet lai ihsin ka nu in hitin thu i cah theu “Ka lo hring rengreng ihsin mi menmen ding ah ka lo hring lo. Mi hmuahmuah ih rinsan mi hruaitu tha, tlangpar ih a vang mi meiin bangtuk in midang hrangah na tleu ding ih mi harsa pawl na bawm hgai ding, Leitlun ah mi hlawhtlingzet mi na si ding” tiah nun i sim theu. Mi menmen na si lo timi tongfang in ka nun i luatkhat bik.\nCT: Thudang vun kaat duak sehla tubaite ah Sunlawihnak Rocapi na dawng ti?\nAw a si ngai ual! Avei(7) nak Chin Kumthar Puai niah mipi 1,000 lenglo hmaiah ka tlinglo tlaklo hman ning la Pathain um pi nak thawn Malaysia um Chin mi hrang ahleice in Falam mipi hrangih kumhnih sung tuansuak mi le hlawhtlin mi parah mipi ai-awh in sunlawihnak rocapi ka dawng.\nCT: Malaysia ah Chin mi beunak hawl (Refugee) thawngziat hrawng nan um?\nCommunity Base Organization (FRO, CRC, ACR) te thawn data kan lak nak ahcun mipum 50000-60000 hrawn um ding ih zum a si. Cumi lak ah Chin-Falam mi 5000-10000 karlak kan um ve.\nCT: Malaysia Chin mi pawl ih an tlaksam bikmi ziang asi ti’n na hmu?\nHmm!!!Chin mi pawl ih tlaksam bikmi vun ti cun view point phun tampi a um ding ih ka thlir ve daan cu mah le hnam ah aatcilh kan tamtuk mi le mah le tongciar (ttul lo khal le din thar) hi asibik in ka thei. Himi tete in hmuh theih lo mi kan thinlung in thenthek tin ka hmu. Vun bet sehla Chin mi umnak tinkim ah himi old idea le feh daan in, in ciahneh tuk lai in ka thei. Chin mino pawl cun sunzawm in thlun kan tum lo pei tiah ka ti theu.\nCT: Malaysia ah Laimi Kawhhran/ Fellowship pa ziat a um? Nan lungrual khawm maw? Thlarau lamah nan hlim tawkin na hmu maw?\nHi mi thusuhnak cu ka let hlan ihsin kan mithlam ah a cuang thei ka zum. Ziangahtile Chin mi Bible tlawngsuak kan tamtuk tikah thlennak hmun tinkimah kawhhran umcia mi pehzomtum lo in khawmnak inn malte lole mipum malte va si khale kan va din ta hngehnge theu. Malaysia khal cu bangtuk thotho in Chin mi fellowship zaten (25) lenglo a um in ka thei ih cuhnak khal a tam men thei. Tong ah kan lungrual lo hmanah Pathian biaknak ahcun kan pumkhat thei in ka thei.Thlarau lam khalah Malaysia ih ra mi Evangelist pawl ka sut theu ih Kawlram hnak in Malaysia um pawl in Pathian thu duh thu theih a si theu. Malaysia a thatnak cu Kawlram vek in Denomination um loin hmunkhat (fellowship) ah kan lung a rual thei.\nCT: Malaysia Kawhhran/Fellowship pawl ih tlaksammi ziang asi tin lo sut ning la ziang tin in sang ding?\nSim thiam a har nasa, atlun ih ka simzo vek in thlir daan tampi a um. Ka hmuh daan i sut ruangah Youth pawl hrang Space a mal tuk deuh in ka thei. Asancu Malay um Chin mi 100 ah 80% tluk hi Youth pawl lawnglawng an si ih independent tak in fellowship sungah an cangvai thei hi ka saduhthah a si.\nCT: Pawlkom zawngin ziangzat hrawng Chinmi pawlkom a um? Pawlkom le committee pawlih cang vaihdaan ah nan hlawhtlinnak le hlawhtlinlonak ih na hmuh mi?\nPawlkom vun ti cun Refugee lam pang in sut ti ka zum, Falam Refugee Organization, Chin Refugee Committee, Alliance Chin Refugee le Zomi Association Malaysia tiah pawlkom tum -4 a um. Pawlkom zaten UNHCR, NGOs le adangdang beunak hawltu pawl ih ttul mi pawl tawlrelsak rero asiih a tamsawn cu Pathian zarah a hlawhtling. Chin issues ah a cang le malte hmuh daan le pom daan a kalh aw caan vek cu a um phah theu, cu lo dang cu Malaysia lo bak hitivek Chin mi pawl lungrualnak a um pei maw tiah ka ruat. Ziangahtile kan tongaw ringring ih information share nak khal kan nei tik ahle UNHCR kuttang ah mah le miphun hrang ciar tuan kan si tikah buainak ciamco cu a um nawn lo tluk si ko.\nCT: Malaysia Chin mi pawl lungrual tulnakah ah nan lungrual khawm thei in na hmu maw?\nAtlun ih ka sim zo bang in Chin issue (biaknak, beunak hawl) thu le hla pawl ahcun kan lungrual nasa so khaw.\nCT: Chin Mino pawl hrang ih na saduhthah in sim thei pei maw?\nHumm!! Atam khop mai! Thil rengreng hi a that lam ih thlir thiamtu kan si ding ka beisei. Negative perspective kan nei tam asile ziangkim kan tuannak ah tihnak, beidon awlnak le hlawhtling lo nak a rah suahter. Cule Vision nei ih to men siloin kan neih mi Vision ah feh in atak ih tuansuaktu kan si ding a thu pi tiah ka ruat.\nCT: Cun, Calai lam pawl tla lo sut sehla? Malaysia ih Thuthang Kawhhran le Fellowship le Pawlkom zawngih suahmi pawlih tangkai zia le hmual a neih zia pawl in ruah aw?\nI sutfuh nasa, hmanten keimah khal cuih kawhran le fellowship pawl ih suahmi thuthang pawl ruangah Chin cangan le siar ka thiamnak a si. Kum zabi/zabu 21 sanah media in mi thinlung a luahkhattuk lawnlam. Curuangah a tangkai zet ih pawlkomnak le thu hla simthannak le theih awton awlnak bik innpi pakhat a si. Cule media in kan Chin mipi pawl lamzin dikah kan hruai suak thei ding timi zumnak ka nei.\nCT: Calai le thuthangca pawl nan suah daanah na lungkim maw? Tlaksam mi le hmasawnnak pawl?\nChin ca ih suah mi thuthangca tawkfang lei le siar ding a um nan casiartu duhhnak in kan mal deuh laiih poi deuh. Mino pawl lawnglawng hohan deuh in suahmi thuthang ca a tam ruangah thanso lam a pan vivo in ka hmu.\nCT: Permit nei ih Malaysia thleng le Permit nei lo ih thleng pawl tuar mi harsatnak pawl?\nAla!!!! Permit neicu cabu an neih ruangah kaih le khih tih ttul loin huaisen zet in an suak vak thei,asinan an thlahlawh deuh ngaingai. Athen hrek khat cu Agent pawl in Kawlram um laiah sunmang makzetzet an sim theu ih an thleng ngaingai tiklen a dangpi si sal ih harsa ton mi khal an tamzet. Curuangah cabu ihsin suahsan an tamzet. Permit nei lo ta nana cu angki dum nawn hmuh veten dawp le tlan ding man ringring asi ko. Asancu palik pawl in ankor rawng hi dum-dup nawn asiih mi an kaih le thawng ih thlak hnak in sumsaw dil lole neih mi laksak an hmang theu. Ramleng thlengcia Malay um dah pawl cu kan hnak khal in an thei sawn men ding. Mihrek cun palik pawl hitivek nawhthuh ei an thiamnak khal hi Kawlram mi pawl in zirhmi asi tiah hnisuah capoh thungai an rel theu.\nCT: UNHCR in beunak hawlpawl a zohdaan ah na bulpak ih na hmuhdaan ah na lungkimnak le kimlonak pawl?\nUNHCR zung in beunak hawlpawl in zohdaan ahcun sawisel ding ciamco ka hmu tuk lemlo, asancu kum-2002 ihsin 2010 karlak ih Chin mi beunak hawl pawl kan nuntu khawsak daan kan dinhmun le atu kum-2011 dinhmun vun zohsal ahcun tampi zalennak a um ticu el theih asilo. UNHCR le acozah tuanvo nei pawl thurel tlangnak le tuan khawmnak an nei leuhleuh zarah Malaysia in UN-1951 ah sign tthut mi ram asilo nan that lam a pan vivo in ka thei. Mihrekkhat in lungkimlonak a phunphun an nei men thei, asinan tuanvo neitu pakhat dinhmun in vei tampi cu UNHCR tuanvo neitu lam sisawn loin kan Chin mi pawl ih timtuahnak nei lo le sambauhnak ruangah buainak kan tong mi a si sawn tiah ka hmu.\nCT: Malaysia ih laimi hruaitupawl na hmuhdaan ah an mawhphurh an hlen tin na hmu hai maw?\nHmm… ka hmu daan lawng ka rel ding ih Chin mi hruaitu pawl social lam pang ahcun ka neh aw nasa in ka thei ih, amah lawngte Chin mi Zuri tampi ka hmu tikah community upa pawl tlunah a tthumaw maw lole biaknak lam hruaitu pawl hnenah so a tthum ding tin ka ruat theu. Curuangah a kaphnih hruaitu pawl in himi Chin mi zuri sabah thu ahcun kan tlasam veve in ka hmu.\nCT: Nangmah thulam losut sehla…Malaysia ah ziangmi na tuah bik?\nAw! Mi bangran vek in pumcawmnak hawl in kum tawkfang Bakery lam ah hna ka tuan hnuah, Pathian khuakhang le lairelnak ruangah kan Chin-Falam Refugee Organization ah diplomatic coordinator dinhmun in kum-2 lenglo ka miphunpi pawl ka rian.\nCT: Ram nuam pan in na zam tum tivek kan rak thei.\nPathian in damcahnak i pe ding ih ramnuam ti siloin ramthumnak lam sawn ah ka feh ding ti seh la….hehehehe… USA hi Chin mi pawl in vanram tluk ah ka ruat lole ramleng um hi mi neinung tuktuk ding le nun nuam emem ding tiah ahleice in Kawlram lam ihsin kan ruat theu mi cu a rak si lo thu ramleng thlengcia pawl in an thei nasa ding ka zum…Pathian tel lo cun ziangvek ram nuam le ramtha kan va thlen hmanah tican ziaza nei zik hran lo, curuangah Kawlram lam um u le nau pawl ramleng thleng nan innsang,suahpi le sungkhat pawl in Pathian nung an phatsa/ thei lo in an um lo ding in nasaten thlacam sak uh tiah forhfialnak nei phah ka duh.\nCT: Na fehsuak hlan ah Malaysia Chinmipi hrang na taanta duhmi ziang a si?\nPathian ttihzah in hruaitu pawl ih hruainak tangah vuihram lo ten hlun hnianghno le pumpe ih hnatuan pawl thapek le sawmdawl thiam in zohman mah le hnam ah buai loin Chin mi sinak ah pumkhat vivo dingah thucah taanta ka duh. Cule hnam te nau ah buaipi lo ding, Chin mi ah lungrual ten kekar vivo ding hi a si.\nCT: Thudang daih lo sut sehla…zaanah lo phone thuptu fala lolen sms text lo kuat thuptu fala na nei maw?\nHehehehe!!! Ziangtin ka lo sim ding aw!!!!! Um thul….hmmm…cule um lo thul…. Pathian in ka hrang le ka miphun hrangah thahhnem santlai mi hnakruh tha te i pe ding ka hngak rero lai.\nCT: Chinland Today tuanvoneitu na si vekin CT hrang sunmang na neihmi in ruah aw?\nCT hrang ah sunmang kan neih mi tampi lak sung ihsin BBC, CNN le adangdang larsang zetzet mi web pawl vek si vivo thei ding ka beisei. English version thawn khal post thei vivo sehla. Cule ramsung Kalay-Kabaw le Chin State lam ih thuthar human rights thawn a pehparmi thu pawl khal post thei vivo in hardamnak lam le perspective/article tivek lam pang khal nei tam vivo thei sehla duh a um. Live in zoh thei dingmi interview lole broadcast news vek nei thei sehla ti khal saduh ka thah. Media in kan Chin mipi pawl lamzin dikah kan hruai suak thei ding timi zumnak ka nei.\nCT: Cangan thei zet pakhat ihsin cabu suah na tum maw?\nCangan thiam ciamco ka silonan Chin mi hrang atha, milaw dingmi ca pawl cu letling vivo in suah thei sehla cu ka duhzet. Sinan, cangan le cabu suah tihi thil awl sam asiloih tampi zir ding ka nei. Atu khal ah thiam lo cing te in Pathian Ton Na Man Zo Maw? timi mirang version ihsin Chin version ah ka letling ih Malaysia ahcun mipi hnenah mission hrang tumtahnak thawn man nei lo in zemdarh a si. Kawlram ahleice in Kalay-Tahan lam khal ah siar theih in a um leh ko ding.\nCT: Malaysia Chin mi tlun ih na hmuhdaan in hlawm thei pei maw?\nMalaysia um Chin mi tamsawn ka sual lo asilen 98% cun UNHCR ah beunak hawl in ramthumnak feh ding in nun khawsaktu kan tam. Kawlram khal ah harsa,Malay khalah harsa ih ramthumnak khalah harsa thotho. Ruahnak le hmuh daan tampi a um mi lak sung ihsin pakhat ih ka hmuh mi cu kutthiam (skill) zianghman tthitha nei lo, fimthiam zirnak nei lo le vision&goal nei lo in kan um ruangah a si tin ka hmu. Malay um innsang 100 pawl kha thaisun ah ziangso na suang ding tin vun suh banghnik sehla innsang 10% in thusuh mi let theitu a um le cu lungawi um tuk lam ding tin ka ti theu. Zianghman timlam nak nei lo in kan nung tikah hnamdang le miphun dang vek mi neinung si ding a harzet ih mumal nei lo in kan tikcu caan a cem theu. Kan thinlung khua ruahnak khal ah hnatuan neitu lam si tum loin mi ih hlawhfa si ding tawk in kan di a riam theu hi poi ka ti zet. Chin ram thanso ding kan duh ahcun mi fimthiam tampi kan tul rualrual in neinung tampi (business man le owner) khal kan ttul fawn.\nCT: A lo pehtlaih duhtu pawl hrang pehtlaih thei daan ding mipi hnenah na pe thei pei maw?\nPe thei tuk male, davidnuntho@gmail.com ahle David Nun Tho tin facebook ah in hawl thei ih phone thawn pehtlaih duhtu kan um pang asilen +3178590162, 3175507816 (Indiana polis,USA) ah pehtlaih thei a si ding.\nCT: Thusuhmi pawl famkimzet in sangsak mi parah lungawinak simcawk lo kan nei.\nAw!!! Keikhal Pathian in damnak i pe ih thusutmi pawl letsal theinak caantha ka ngah ruangah ka lungawi ih a siartu zaten tlunah Pathian hnen ihsin ra mi hnagam daihnak leng hram seh tiah thalza ka cam fawn a si.


Cetlam Ṭhansonak le Leitlun Huham Cak Zet Rampawl Suah Keh Nak - Chinland Today Media\nCetlam Ṭhansonak le Leitlun Huham Cak Zet Rampawl Suah Keh Nak\nNovember 13, 2012 11:24 pm·0 comments\n[The Industrial Revolution and The World Superpowers]\nVan Cung Lian\nEngland ram saklam ih Stockon timi khua fate pakhat ah ka umnak hi kum 3 a luan thlang. Hih khua hi tuni England khua dang pawl thawn tahtthim ahcun a farahzet. Asinan, tuhlan kum zabu 18-19 sungah Mirang (Britain) ih rak thokmi cetzung/cet ih cangvaihnak in a hung suakmi tthansonak (The Industrial Revolution) ih hmainortu khua a rak si. Ram tinkim ih hmanmi tlangleng (Railways) a rak suaknak khua a si. Tuihhlan minung le rannung thazaang hmang ih hnatuannak kha cet tha hmang ih hnatuannak in a rak thlengh awkmi caan hi Cetlam Thlengh-awknak (Industrial Revolution) ti’n an ko. Tuihhlan leiram neitu bawiphun (aristocratic land owners) kut tangih lothlo hnatuan daan, feudal sanlai ah ram neitu in a ram hnatuantu dingah, sal vekih a fialmi minung pawl ih lothlawh daan (serf), le sal (slave) daan pawl cu cemter tahrat in cet (machines), khua (cities) le cetzung neitu (industrialist) in a rak thlengh/airawl.\nHimi cahram (article) ahhin Britain Industrial Revolution ih a hmual le ziangti’n leilung thar (modern world) a cangter timi thu ka ngan ding. Ziangti’n a thok ih a feh vingvo (progress) timi lawng si loin himi thlengh-awknak a duh lotu pawl ih thuanthu hrekkhat khal ka ngan ding. Cun himi thlengh-awknak hi leitlun ramdang ah a karhzai vingvo ih ram tampi in an rak duh lo. China, America, Russia le Japan ram pawl ah himi thlengh-awknak duhtu/tumtu pawl le duh lotu pawl raal an rak do awk thu. Cun, Nitlaknak ram ah ramkhat le ramkhat zuam-awknak ihsin leitlun hmun tinkim an rak uk daan (Western Colonization). Thlengh-awknak (Revolution) tinkim in thiisen a luangter, himi cetlam thlengh-awknak khal a luat cuang lo, thiisen tampi a luangter thotho. Himi thlengh-awknak ruangah leitlun huham neibik le lianbik (super-powers) ram pawl a suakter thu pawl ka ngan ding.\nHlanlai Bratain ram ih Lothlawh le sumhnam rak zuat daan cu atufang kan Laitlang ih kan hman rerolai vekin basic tools i.e. tuhmui tivek le minung thazaang hmang in an pum an rak cawm awk ve. Cetzung tampi ram sungih an dinh hnu ahcun, Lothlotu pawl khal minung tha hmang loin cet tha an hmang, an khua ah Lothlo nawn loin khuapi cetzung ah kai in hna an va ttuan. Thir suahnak cetzung (Iron Industry), cet ih tahmi puanthan suahnak cetzung (textile industry) pawl an dinh suak. Ahleice in Steam Engine an sersiamnak ruangah ram hlapi khualtlawnnak (transporation), hmunkhat le hmunkhat pehtlaih-awknak (communication) le Bank hnattuan (banking) pawl a suakter. Tuhlan 1807 hrawngah khur laih (mining) in rangva (tin), daar (copper), thir (iron) le lung meihol (coal) pawl an rak hawl.\nKa umnak Stockton kiangkap khal ah mining in pum an rak cawm awk. An hawl suakmi coal pawl hmundang ih thiar le kuat thei daan dingah an rak buaizet. Leitlun ih Engineer hminthang pakhat a simi George Stevenson cun culai ah Stockton khua le a kiang ih Darlington khua ah tlangleng zin a rak sak. Cun steam engine (lung meihol pawl meiling sungah ah ur in power a pek theimi cet engine) a sersiam ih leitlun ih hmaisabik tlangleng a rak tuah suak. A thoknak ahcun khur laih in an hmuhmi thir le meihol pawl an phur, cun minung pawl an phur. Himi hlanah zohman cakzet in le minung tampi hmunkhat ah a phur theimi thliri a rak um hrih lo. Tlangleng zin cu England hmunkip ah an sak ih 1860 kum ah, England ram ih khuapi hmuahhmuah cu tlangleng thawn feh thei a rak si. Cuti’n khuakhat le khuakhat pehtlaih awknak nei in sumdawnnak an rak nei thei. An cetzung pawl le Steam Engiene pawl hlei ah sersiammi thil thar tampi (new inventions) an rak suahpi. Thuthimnak ah, Lawng (Steam ships), Lilawn (steel bridges), lektthik (electric) tthuam tivek pawl khurlai in an hawlmi thliri, cetzung in an suahmi thilri pawl thawn an rak sak ih an ram ih siipuazi (economy) a rak tthazet.\nZiangruangah Britain ram in himi cetlam tthansonak a thok? Ziangruangah Mirang in leitlun ram tampi an rak uk dah? tiin mitampi an sut tikah an fim cuang ruangah a si, ti’n an sim ttheu. Midang hnakin an fim cuang ruangah a si lo. Catbaang loin khurlai in thil mankhung an rak hawlnak, an hawlmi thilri pawl in thil phunphun suah in ram sung lawng si loin ramleng ah zuar daan an hawl ih paisa an rak hawlnak hi power an rak neihnak thutlangpibik a rak si. An thil hmuh suakmi le sersiammi, an idea pawl ramleng ah an karhter ih sumdawng thiam in, an lennak le an sinak in mi an rak silhkhuh (influence) thei. Thil thar an sersiammi Tinbaw (Ship) le Steam Engine ruangah leitlun hmunkip ah khualtlawng in thilri lei le zuar (trade) an tuah. Hriamnaam ttha (Meithal, Cannon) an rak neihmi in leitlun hmun tinkim ah mi an rak neh.\nCun an naingnganzi (political system) khal a si thotho. Siangpahrang ih thuneihnak kha riteek (limit) an tuahsak, mipi in zalenzet in thuruat theinak le thiltuah theinak (right) an rak nei. Cun acozah khal in pumpak suahmi ruahnak (idea) pawl kha long sak mai loin cu pumpak in an coter tikah mi tampi paisa hawl dingah thil phunphun ruat in thil tthattha an rak suakter thei. Himi pawl ruangah Leitlun zate’n an rak uk thluh theinak a rak si. Tuni khal ah thil thar suahmi tinkim in kan society le politics a thlenghter thei (Every great new technology produces changes in society and politics). Himi steam engine le thil dangdang an rak sersuakmi pawl in trade unionism, khua thar dinh (town planning), Ram uk awknak thlengh danglam (political reform), tlawng thar le democracy pawl a rak suakter ih hi pawl hi huham neizet an si. Britain ram cu caan malte sungah leitlun thuanthu ah cakzet in a rak thelngh aw. Lothlo hnattuannak ihsin cetzung hnatuannak ah a rak thlengh aw (Britain went through the fastest social transformation in history). Tuni Taluk ram ih a cang reromi vek a si. Taluk ram khal tuni ah khawtelam ih Lothlo hnattuan pawl khuapi ah kai in cetzung ah hna an ttuan thlang.\nBritain ram ramdang ah Trade hawl phah in ram khat hnu ram khat an rak uk vingvo. India khal 1815 kum ihsin a rak uk. Mirang pawl hi lakphak (tea) duhzet mi miphun an rak si. Tukhal ah an si thotho, ka hnatuanpi pawl nikhat ah khuat 7, 8 lai an in ringring. Tluk ram khal tea an rak in ve nasa. Cunah lai ah Taluk cun tea tampi a rak suah. Asinan Taluk cun ramleng ih minung pawl thawn zianghman pehtlaih awknak rak nei duh loin a sangka a rak khar ringring. Asinan profit hawl duhzet Mirang pawl cun cuih an lakphak pawl man ol tein laak in Britain ram ah thiar an rak duh. Mirang pawl in an rak theihmi cu Taluk pawl hi riit theinak sii (drugs) an duhzet timi a si ih cuih bing (opium) pawl cu Mirang pawl in India ram ah an ciing. A tawizawng in sim asile Mirang pawl ih riitthei sii pawl a thup te’n Taluk ram sungah an thiar in an zuar, an ngahmi Taluk paisa in Laphak (Tea) an lei ih an ram ah an kuat.\nTaluk mipi riitthei sii an rak cuaituk ih 1839 kum ah 12 million Taluk sii suaimi an rak um. Cumi lai ih Taluk ram uktu Qing siangpahrang pa in hi ti rori cun a cang lo ti’n Lin Zexu timi pa action laak dingah a rak fial. Lin cun Mirang pawl ih neihmi opium (tuni paisa in £160 million) a long thluh ih a rak ur thluh. Lin Zexu cu ram sungah hminthannak a rak ngah nain Mirang pawl ziang vekin an lehrul ding timi a rak ruat baan lo. Mirang pawl in kan tea hi ziangtluk in si an duh ih khui can tiang an feh ngam timi a rak ruat lo. Himi thu ruangah Bing (Opium) timi raal a rak suak. Mirang pawl ih Steam ship, meithal, cannon pawl cun Taluk pawl ih thing thawn sakmi Lawng, naam le thal pawl cu a rak neh. Ral cang hnu kum hnihnak 1860 ah Taluk ram cun a sungkhan ih Mirang hnenah cawhkuan tuni paisa in £2 billion le Hong Kong tel in seikkan khua pa nga a rak pek. Cuhlei ah Taluk cu a duh lo cingin Leitlun huap pursum leilawnnak (Global Economy) hrangah a sangka a rak ong thock.\n3. Bawiphun pawl kut tang ih Russian pawl lothlo hnatuan dan (Russian Serfdom)\nKum zabu 19 ah Russia ram sungih mi tamsawn cu bawiphun pawl kut tangih sal vek ih lothlo hnatuantu (serf) an rak si. Serf pawl cu bawiphun (milian loramneitu) pawl ih niehmi le lei theihmi thilri an rak si. Bawiphun pawl ih neihmi leiram ah hna an tuan ih an tuanman ah rawl an pek. Bawiphun pawl in an thawi, an hrem ih harsatnak a phunphun an rak tuar. Russia ram cu 1547 ihsin kum 300 sunglai Tsar Empire in an rak uk. 1865 ih a cangmi Crimean War ah raal an rak sung. France, Britian le Ottoman Empire pawl in an rak neh. Himi raal an sung hnu in Russian siangpahrang Tsar Alexandre II in Russia ram cu Industrial power ah thengh a tum. Cetzung pawl an tuahnak ah serf pawl nasazet in an rak hmang. Serf pawl khawpi ah feh in hna an ttuannak in khawpi ih minung tamsawn ah an rak cang. Asinan anmah te’n umnak inn tivek an rak nei thei lo.\nCumi laifang ah leitlun cangan thiambik pakhat a simi Leo Tolstoy khal in Russia hmanmi Serfdom system hi thlengh a rak tum. Amah khal in inn tumpi, leiram kauzet, serf minung 200 a rak nei. A tawi zawng in kan sim asile amah pumpak (personal) in a neihmi harsatnak (zu le lawng-ka-sa suainak) pawl ruangah a nun sir awk in ka nun ka thelngh awk a ttul. Cun Russia khal a thlengh awk a ttul timi zumnak a rak nei thok. Brutal industrialization (cetzung ih harsazet in hnatuan mi) le rural tyranny (lailam ih siatvat nak thin lung thawn miuk daan) ih danglamnak hi ziangvek si ti hi a rak hawl suak duh ruangah a serf pawl hmunkhat ah a rak um. A serf pawl zalennak a pek hngai ih, a leilung neihmi hrekkhat pawl khal a rak pek nain, an rak duh lo. Ziangahtile Tsar in zalennak a pek hngai ding vekin thu a rak suak. Russia minung tamsawn ca kan siar thiam lo le hmai kan nor thei lo ding tiin a serf pawl ca a rak zirh thok ih 1859 ah a umnak area ah tlawng 15 lai a rak ong thei. Alexandre Tsar ih reform plan cu 1861 ah a rak suak. A plan ahcun a hmin lawng in serf pawl zalennak a pek hngai ih daan tampi an thlun ttullai thotho. Lohnattuantu Serf pawl lungawi lonak a rak suakih sandahpiah (demonstration) an rak tuah thock. Cutin duh lonak a karh vingvo ih Russian revolution (1905 & 1917) tiang a rak thelng. Anmah serf pawl cu ram thelnghtu ah an rak cang.\n4. American Ramsung Buainak le American Cetlam Thlengh-awknak (American Civil Wars and American Industrial Revolution)\nAmerican ram cu Liberty (zalennak, uktu tha lo ih sin suak nak) le Equality (bangrepnak) timi ideals base in rak dinmi asinan serf hnakin daan sia sawnmi sal daan an rak hmang. 1800 ah thlanglam America ram ah sal (4) million hrawng an um. Russian pawl vek thotho in Mirang milian pawl ih lo, patpar lo (cotton field) le kuak (tobacco field) pawl ah hna an rak ttuan. Man ol te’n thil an rak suah thei tikah America ram Economy hrangah a rak thatuk. Thlanglam America ih Economy cu agricultural base a rak si. Saklam American ih Economy cu Industrial base a rak si. Southern states pawl in industrial thawn thansonak an rak duh lo ruangah Northern lawng ah khua le khua pehtlaih awknak ding tlangleng zin pawl an rak tuah.\nAmerican president 11 nak James Polk cun America ram West Coast tiang a rak karhter duh ih raal an rak do aw. 1822 tiang ah Texas, Arizona, New Mexico, Colorado, Utah le California states pawl hi Mexico ram a rak si. American thawn do awknak in America in 1848 ah a rak laak thluh. Southern states pawl in himi ram thar ah sal daan an rak karhter duh. Asinan Abraham Lincoln le Northern states pawl in karhter an rak duh lo. America ram cu a lai in an tthen aw, sal duhtu, agricultural based economy southern states pawl le industrial economy based northern state ti’n a lai in an tthen aw. 1860 ah Southern states 11 cu America Union ihsin an suak ih anmah tein “Confederacy States” an dinh ih cuti’n American civil war a rak thok.\nRal a thok lam kum hnih tiang ah southern states pawl in an rak neh deuh, generals tthattha an rak nei ruangah le fighting spirits tha deuh an rak nei. Lincoln cun President a cang pekte ah sal daan a duh lo thu a sim, asinan amah in a rak hlon lohli tum lo, a caan a liam in amahte cemter a rak tum. Asinan raal an rak sung zik tikah southern states pawl ih an nun foundations le economy siatralnak ding duhsan in sal pawl luatnak a pek thluh hngai. Southern states pawl ih Economy cu sal parih hrambunmi a rak si. Cutiin sal pawl cu Union ralkap thawn Confederate pawl an rak do in an rak neh thei. Lincoln le Union cun tlangleng zin le thir tuahnak cetzung (steel industry) pawl an rak neih ruangah cat loin an tulmi hriamnam an rak suah thei. Southern cu sal um nawn lo hnu in hriamnam le paisa an nei nawn lo ih ral an rak sung. Industrial power America in Old system America cu kum 4 sung ral a do hnu ah a rak neh hlei ah daan sia zet si mi sal dan a rak cem ter.\nCuti’n America ram cu an rak kom aw thei saal hnu ah tlangleng in hmun tinkim an rak pehtlaih awk. 1865 hlanah Missipi tivapi dunglam hnu tlangleng zin a rak tlang lo na’n ral a cem hnu 1869 ah cun East coast ihsin West coast Sanfrancisco tiang a tlangh. Himi saknak dingah thir cetzung, locomotives, texitile industry, oil industry pawl an din suak. Cuhlei ah Mirang pawl vekin leitlun thil thar pawl tampi an suah ve. Thuthimnak ah type writers, George Eastman Brownie Camera, Alexandre Bell ih telephone, Thomas Edison ih lightbulbs le DC electric system and Nicola Tesla ih AC electric system le power stations tivek pawl. Cutin America cu 20th century ih a rak ra dingmi challenges hmuahhmuah do thei dingah thazaang a rak nei. Cuhlei ah, ramsung lawng si loin leitlun ramdang parih ciahnehnak (influence) an neih theinak dingah tim an rak tuah ve.\n1853 ah America cun Nitlaknaklam hoiin Japan ah an va feh. Commodore Matthew Perry ih homi steam ship thawn Japan ah an va feh. Japan ih um pawl cun an steam ships vek an rak hmu dah lo tikah an mangbangzet. A hlat in an zoh ih ti parih rulhreng vakmi ah an rak ruat. Matthew Perry cu Japan acozah hnenah US President ih nganmi ca a pek. A ca sung ahcu Japan ram Pursum leilawnnak (Trade) hrangah na sangka na ong tul, Trade le Ral an hrilter. Japan cozah cun Taluk ram ah ziang a cang ti an rak thei tikah Trade tuah dingin an rak lungkim. Japan ram in ram tthangso pawl a dawi theinak dingah cetzung (industry) tampi an rak ong. Slogan thar an rak suah, cumi cu Dawiman in Thilthadeuh in suah timi “Catch up and Overtake” timi a rak si. Western ram ih mifim pawl an ram ah an ko, tlangleng zin an sak, telegraph lines an tuah, cetzung tampi an ong. Japanese Kimono ai ah suits le lukhum pawl in a rak thlengh.\nCuti’n Japan ram modernization lam ah a normi cu Samurai pawl in an rak duh lo. Kum 1600 Japan ram cu civil war an rak nei ih Tokugawa Ieyasu in Segigahara battle ah a dotu pawl a rak neh hnu ihsin Japan cu Samurai daan in kum 200 lai a rak uk. Cun Merji Restoration (restoring imperial rule) in an rak uk awk saal ih Taluk vek thotho in midang thawn pehtlaihnak an rak nei lo. Tom Cruise zuknung “The Last Samurai” in himi thuanthu a sim. Japan ram Industrial revolution a pom ih a ram modernize a tuah tum, Samurai in an rak duh lo. Samurai leader Saigo ih ralkap 30000 a hruai ih Japan acozah a do. Asinan China vek thotho in Industrial Revolution ihsin suakmi meithal, cannon, mortar pawl in Japan Samurai naamte cu olte in a rak neh. Japan khal ah industrial revolution ruangah hlanlai an rak uk-awk daan a cem ih san thar daan modernization ah hmai an nor. Japan khal Mirang vek thotho in caan tawite sungah nasazet in a rak thelngh awk ih Asia Pacific ih huham neibikmi ram ah a rak cang. 1905 ah Russian thawn an rak do awk ih Japan in a neh. Tuhlan thuanthu ah Nisuahnaklam ram (Eastern) in Nitlaknaklam ram (Western) pawl a rak neh dah lomi kha Japan cun Industrial Revolution a cosaannak le a fehpinak ruangah Russian Empiers a neh thei hlei ah Asia Pacific ih power neibik ram ah a rak cang.\nAfrica ih thuanthu cu America le Japan vek si loin an van a rak siazet. Africa leiram cu a lianzetmi a si ih zo ih dai hrih lomi a rak si. British explorer Henry M. Stanley in Congo ram ih tiva hi Africa continent zate’n Pursum leilawnnak (Trade) tuahnak ah a tthazet ti’n ca a rak suah. Belgium ih siangpahrang Leopold II in a power ramdang ah karhter a rak duh ve ruangah Stanley thawn hnattuan a rak thok. Congo in hmun-um pawl thawn ttuan khawm in tiva kiangkap ah Trade stations pawl sak ding a rak tum. Caan a rei deuhdeuh in local pawl a rak bum hngai. Ramneitu local Africans pawl laksawng a rak pek hngai, an umnak ram thawn thlengh aw dingah. Cuih laksawng pawl cu local pawl in laksawng menmen ah an ruat, an umnak leiram thawn thlengh awk a rak simi an rak thei lo. Cuti’n 1875 ah Congo ram (Belgium ram hnakin let 76 a tummi ram) cu King Leopold in a rak control ttheh ih amah te’n King Sovereign of the Congo Free State ka si ti’n a rak ti awk. Zalen (Free) ti’n a hmang nain a lonmi leiram ah Africans pawl duh lo cingin hna a rak ttuanter. An duh lo asile a that hngai, an kut a tan hngai, an khua a urkaang hngai.\nCongo ram cu vuiho (ivory), labar (bubber) le thing (timber) pawl suak tthazetmi rak a si ih Belgium ah a thiar, asinan mipi hnenah pek saal loin amah in a myat zate a rak laak thluh. Leopold-II nih cu Congo ah 10 million lai a that ti’n an zum, cucu tuihsan aw kam in cu Genocide a si. Amah in cu ka tuah hrimhrim lo ti’n a el nain, 1900 ah Belgium acozah in Congo ram cu acozah kut tangah an ret. Hiti’n a kut sungin laak theinak dingah Khristian mibur pawl (Christians groups), Thuthangca (news paper) le pumpak lungawi lonak (individual outrages) pawl in campaign tuahnak ruangah a si. Leitlun ih a hmaisabik tuahmi International Human Rights Campaign ah a rak cang. Asinan Africa cu Western powers pawl in an ram cu an cuh aw sinsin. Africa Continent sungih ummi ram zate in western powers (Britain, France, Belgium, Germany, Portugal le Italy) ram pawl in an rak uk thluh.\nRam le ram, pakhat le pakhat zuam awknak cu leitlun daan a si. 1914 ah Britain, France le Russia in Germany le Austria raal an do awk, leitlun raal a rak si hrih lo. Himi raal cu a hmaisabik Full scale industrial war a rak si. Zo in raaldo a thiam sawn ti lawng si loin, zo in hriamnam tthasawn a suah thei timi zuam-awknak khal a rak si thotho, thuthimnak ah, vanzam, tanks, artilerry, mortar etc… America cu himi European buainak sungah a rak tel duh lo. 1917 lawng ah German Foreign Secretary Arthur Zimmermann in an thinlung a thlenghter. Britain cu leitlun hmunkip ih a Siangpahrang uknak ram (Empire) ihsin thilri (goods) tampi a ram sungah shipping a tuah ringring. Germany cun Britain supply a cut duh ruangah unrestricted submarine warfare a rak thok ih Britain Lawng pawl lawng si loin American Lawng pawl khal tipithuanthum par ah a rak siatsuah. Germany cun America a thinheng dingih raal ah a ra tel ve ding an thei nain, Zimmermann cun distraction plan a rak nei. A rak tum daan cu, Mexico in USA rak laak (invade) ding hi a si. USA ih Mexico ram pawl a rak lonmi ram pawl German bomnak in laak saal ding hi a si. Asinan, cumi ca cu British pawl in an rak intercept ngah, America cu thin heng in raal sungah a rak lut ih Leitlun Ralpi voikhatnak (World War I) a rak cang.\nHimi a tummi khuakhannak (plan) cu a rak hlawhtling lo tikah Zimmerman cun plan dang a rak tuah. Ram kan tampi in an bur ruangah neh thei lo ding ti a thei. Cunah Russia kha raal ihsin suakter ding a rak duh. Cumilai ah Lenin cu Bolshevik (a revolution communist factions who wanted Russia out of WW1) movement a rak hoha ruangah thawng an rak thlak (exile). Lenin le a ho pawl in cu Russia raal ihsin cawlter an rak duh. Zimmerman nih cun Lenin bomnak a rak offer. Lenin cun Russia ram thlengh a rak duhtuk ruangah German paisa le bomnak laak in October 1917 ah Bolshevik Revolution a rak tuah suak ih leitlun hmaisabik Communist State a rak dinh ih minung 160 million ih uktu ah a rak cang. Cuti’n Russia cu WW-I in an rak suak. Zimmerman cu Eastern ah cu a rak hlawhtling, asinan America ih telnak in Germany cu raal a rak sung. 1918 ih raaldonak a rak cem tikah, leitlun stages parah huham nei le cakzetmi ram pahnih a rak suak, one Capitalisst and other Communists. Kan santhar (modern) leitlun cu Empires pawl si nawn loin himi mass ideologies in uk a rak si thlang. Zimmerman cun leitlun ih cakbik ram thar pahnih a rak cangter. Lenin a thi hnu ahcun Joseph Stalin in Russia cu modern superpower ah a canter ih America thawn kum zabu 20th sung hmuahhmuah (Cold War) an rak do aw.\nIndustrial Revolution hi leitlun minung thuanthu thlenghtertu taktak a rak si (The industrial revolution was the biggest story to happen to mankind). San hlun daan (class thleidannak, serf, sal le hlanlai daan pawl an a thiter in santhar nun a rak suakter. A thock tu buk cu steam engine ruahg ah a rak si, cui engiene ruang ah tlanglengzin le tlangleng sak nak ding ah thir, a feh nak ding ah coal pawl an tul in cui cetzung pawl a rak karh ter sin sin. Himi thlengh-awknak hi a cawl hrih loin tuni khal ah a cang rero lai. Thuthimnak ah, China cun a hrekkhat ram pawl cu a thok khal kan thok hrih lo. A tlun ca ah cetzung thu pawl ka ngan tam deuh ih Agricultural a cem tinak a si lo, kan Lothlawh daan khal a thlenghter. Tuni ah machines tum pipi thawn leitlun ih a tthang reromi population ttulmi pe thei dingah daihcangzet (efficient) in hnatuan theinak caan ttha industrial revolution in a rak pek.\nA fiangmi thil pakhat cu himi Industrial Revolution in ram fate takte a simi Britain kha Leitlun uk thei dingah power a pek. America, Russia le Japan pawl tuni ah huham (power) neizetmi ram an rak sinak hi Industrial revolution an rak pom ruangah a si. Industrilation cun minung living standard a rak sangter, kan khuaruahnak le kan tikcu caan hman daan pawl tiang a rak thlenghter ttheh. Asinan ol tein a rak thlengh aw lo, milai nun tampi ih nunnak liam in thiisen nasazet in a luang hnu lawngah a rak thlengh awmi a si. Thuhmaihruai ih ka sim zo vekin leitlun ih thlengh-awknak tampi in thiisen tampi an luangter. Taluk ram ih Bing raal Opium war, American civil war, Japan acozah le samurai pawl do awknak, Western ram pawl an thazaang zuam awknak, Africa ram an rak uknak ruangih mithi pawl, russian revolution, pawl tla hi himi industry revolution ruangah a si.\nJoseph Stalin in Russia ram Agricultural based ihsin Industrial Power ah a thlenghternak le Mao Zedong ih “The Great Leap Forward” programme ruangah milai thawng tampi (millions) in an nunnak an liam. Cun miring pawl cetzung ih an rak tuan nak ah harsatnak tam pi an rak tong. A tthatlam pan in a cawl thei hrih lo vekin siatnaklam khal ah a cawl hrih cuang lo. Tuni ah kan hmuhmi Africa ih ramsung buainak (civil war), nauhak raalkap (child soldiers) le tapung (rebel) pawl ih mipi an hrem, an kut an tanmi daan pawl hi anmah te’n ah phuahmi thil a si lo, himi industrial revolution lai ih Western powers pawl ih rak hmanmi daan pawl an cawng mi a rak si. Industrial revolution cun kan leilungpi ih hmuihmel nasazet in a rak thlenghter, asinan thlengh-awknak dingah a man sangzet a rak pek.\nMiphun Duhdawtnak Hi!


Nitinte Tlan Ringring - Chinland Today Media\nAugust 15, 2009 9:24 am·0 comments\nTlan zuam awknak ah mi tampi an tel ttheu nain pakhat lawngin zuam man laksawng a ngah ti cu nan theih tthehmi a si. Curuangah zuam man ngah dingin tlan uh. – 1 Kor. 9:24\n– Saam 91-93\n– Rom 15:1-13\nPikes Peak Ascent cu pi 7515 a saang ih tlaangzim tlun tiang peng 13.22 tlan thei a si. Ka rualpi ttha Don Wallace cu cutawk ah vei (20) rori a tlan zo. Netabik a tlan ttum cu a kum 67 suah ni kim hlante zarh khat duh ah tlan tthehnak rin a lan thei. Tlan zuamnak hrangah training tuah loin pelhsolhnak ding thupi a um lo ahcun nikhat ah peng 6 in kum khat tluk a tlan. Cumi cu kum upa a si hnu ah tuni tiang a tuah ttheumi a si.\n1 Korin bung 9 sungah Paul ih Khristian Nun hi tlan zuam awknak vek a si ti’n a ngan. Kumkhua nunnak sui lukhum ngah ding tumtahnak nei in daan neizet (discipline) in a tlan. Zumtu pawl khal nitin cuti ih tlan ve dingin a forh. “Zuam man laksawng ngah dingin tlan uh” a ti (c.24).\nCang 25 ah laksawng ngah a duhtu leh zuamnak ih a teltu pawl in anmah le anmah uk awk thei dingin an tuah ringring thu a sim. Leknak ih a teltu pawl hrang ahcun caan kim zikte lawng ih timtuah awk hnakin ahlankhan ihsin daan neizet in tlaitluan timtuah cia ringring hi man a nei sawn.\nKannih khal kan hmai ih a ummi tlan zuam awknak ah taimak suah in Pathian lungawiter ding tumtahnak thawn tlan uhsi! (Heb. 12:1).\nHmun hlapi tiang thlen suah theinak tawhfung cu nitinte pelh lo ih tlan hi a si.\nPathian zaangfahnak lam pan in tlan uhsi!\nNa mit meng awla, A mit-hmai hawl aw;\nKan hmai ih a ummi a lamzin ah,\nKhrih cu lamzin le laksawng a si.\nKhristian tlan zuam awknak cu\npumpeknak le daan neihnak khi a si.


N.Korea Bomb Test Ram Dang Mipi In Zum Paa Lo - Chinland Today Media\nN.Korea Bomb Test Ram Dang Mipi In Zum Paa Lo\nJanuary 7, 2016 3:07 pm·0 comments\nDecember Snow Khiangte\nNorth Korea pawl cun mi zaan January 6 tlawngkai nithum kan thazang a cak zet mi hydrogen bomb cu an test thu a phuang ih cuih thuthang pawl cu ramdang ni pawl in an zulo. Kan dung thla hrawng khan North Korea cun thazang cakzet mi hydrogen bomb a tuahsuah thu a phuang ih ramdang pawl in an zumlo.North Korea cun Nuclear bomb vei 4 rori an rak test dah zo uh tuit’um hi a veili nak a si.\nHi thu ruangah North Korea pawl cu ram dang mi pawl in an soisel nasa ih tuih Hydrogen bomb an test mi hi Hydrogen bomb taktak a si ding in kan zumlo a si tuin ramdang mi pawl in an ti celcel.North Korea cun hydrogen bomb a test lai video ah a thlah ih ramdang pawl in an zoh tikah hydrogen bomb cu thazang a cakbik mi bomb a siih tuih an test mi cu H- bomb si ding a banglo tiin an ti.\nUN secretary Council pawl cun North Korea in thil awm anglo tuk a tuah uh ruangah daan pek an si ding thu a sim. Hi thu ruangah tuini ah USA pawl cu White House ah Press Conference nak an nei ih USA cun The Washington Post thuthang ih an ngandan vek a si cun North Korea pawl ih test mi H-bomb an timi cu a si ngai maw si ngailo ti zoh fel nak an neih ding thu an sim.\nN.Korea In Hydrogen Bomb Test Nak Hlawhtling\nSouth Korea Ralring Zo\nSouth Korea Film Zoh Ruangah Le Bible Neih Ruangah North Korea Cozah Cun A Ram Mi 80 That


Min Aung Hlaing In Kedam Dawr Ah Ralkap Boot Zuar A Siang Nawn Lo – Meifar\nMin Aung Hlaing In Kedam Dawr Ah Ralkap Boot Zuar A Siang Nawn Lo\nKachin State, Myitkyina ramsung ih kedam dawr pawl ah ralkap boot zuar an siang nawn lo. Myitkyina ih Market 1 le Market 2 sungih kedam dawr 8 neitu pawlin “Ralkap in ပွိုင့်ဖိနပ် kedam zuar an siang nawn lo ih an la thluh” an ti.\n“Kedam pawl an laknak cu a rei tuk zo, zuar an siang lo ruangah a si ko. Nidang ahcun kan rak zuar ṭheu, rampi buainak a suak hnu ihsin zuar an siang nawn lo. Ramsung buainak a suak ruangah zuar an siang nawn lo a si ko ding” tin tualsung mipi pawlin an rel.\n“Ramlak ih um pawl thawn pehtlaih awknak an nei ding ti an zum ruangah zuar an siang nawn lo. Point shoes kedam cu ralkap pawl ih hmanmi a si ih ralkap pakhat in a neih tengteng ṭulmi a si, zuar an sianglonak cu a rei tuk zo. Zuar sianglotu cu ralkap pawl an si” an ti.\nPoint shoes kedam cu ralram ih an bun ṭheumi kedam a si nan lo hnaṭuan pawl, ramtawi pawl, lungmankhung lai pawl le tlangpar kai pawlin an hmang ṭheu.\nMyitkyina ramsung ah point shoes kedam cu 5000 in an rak zuar ṭheu, Myanmar ramsug ih an bunmi point shoes kedam cu 1965 kum ah Chinese People’s Liberation Army (PLA) pawl ih an rak hman mi PLA Liberation Shoe a si.


NDF party hrilawknak ah tel ding an siang - Chinland Today Media\nJuly 10, 2010 2:54 pm·0 comments\nNLD Party sungtel pawl Kha-Mauh lukhum thawn\nYANGON, Myanmar (AP) – Kawlram thuthang cun hriawknak ih commission pawl in NLD party ihsin party dang suak National Democratic Front pawl cu tuikum hrilawknak a ni fianghrih lo ih tuahtum miih tel an sian zo thu a phuang.\nNDF party hin an hminsinnak symbol ih kham-mauh an hman mi ruangah NLD Party hruaitu pawl in Burma’s Union Election Commission (EC) hnenah elnak ca an kuat. NLD party hruaitu upa Nyan Win in hi an hminsinnak hmanmi cu NLD party pawl ih ta a siih 1990 kumhrilawknak ih nehnak kan ngahnak ihkan hmanmi a si, mipi thinlung a ti vavai, kan party pawl ih siannak um lo in an hmang a si tiin a sim.\nTui kum hrilawknak ah hin Party 37 pawlin hrilawknak ih tel thei dingin siannak an ngahzo ih, party 43 in hmin cazin an pe. Hi Party 37 pawl ah 1990 kum ih hrilawknak ih rak teltu Party 5 pawlkhal an tel cih ve.\nBurma Ram Hrilawk Nak Zofiang pitu Ding EU In Minung Kuat Bet